b'\n_START_ARTICLE_\nRudolf Lesta\n_START_PARAGRAPH_\nRudolf Aleksander Lesta (1/13. oktoober 1885 Piiri talu, Ropka vald, Tartumaa \xe2\x80\x93 5. oktoober 1941 Sevurallag, Sverdlovski oblast, Venemaa) oli eesti kohtunik._NEWLINE_Tema isa oli Ropka vallavanem Jaan Lesta._NEWLINE_Ta \xc3\xb5ppis Tartu \xc3\xbclikooli \xc3\xb5igusteaduskonnas 1904\xe2\x80\x931911 (l\xc3\xb5petas Moskvas), Eesti \xc3\x9cli\xc3\xb5pilaste Seltsi liige alates 1904._NEWLINE_Osales Esimeses maailmas\xc3\xb5jas ja Vabaduss\xc3\xb5jas, oli jaoskonnakohtunik Valgas 1921\xe2\x80\x931924 ja Tartus 1924\xe2\x80\x931926, Tartu Ringkonnakohtu liige 1926\xe2\x80\x931940, notar J\xc3\xb5geval 1940\xe2\x80\x931941. Arreteeriti NKVD poolt Tartus 14. juunil 1941._NEWLINE_1905. aastal ilmus ta Vanemuise teatri ehitusplatsile ja n\xc3\xb5udis, et lava meetri v\xc3\xb5rra laiem ehitataks, muidu ei saavat tema kavatsusel olevat n\xc3\xa4idendit seal esitada. Teda ei pandud t\xc3\xa4hele ja suur draama j\xc3\xa4igi kirjutamata._NEWLINE_1906. aasta s\xc3\xbcgisel kuulutas Rudolf Lesta v\xc3\xa4lja oma romaani "Igavene suvi" ilmumise. Tegelikult j\xc3\xa4i ka see kirjutamata, kuna enne luges Lesta Johannes Linnankoski romaani "Laul tulipunasest lillest" ja leidis, et seal on juba k\xc3\xb5ik \xc3\xa4ra \xc3\xb6eldud, millest ta kirjutada kavatses._NEWLINE_1920. aastail propageeris ta Toompea hoonestuse lammutamist ja nende asemele Prantsusmaa arhitektuurim\xc3\xa4lestiste koopiate p\xc3\xbcstitamist, et prantsuse turistid, kes igal pool prantsusp\xc3\xa4rast otsivat, end kui kodus tunneksid._NEWLINE_P\xc3\xa4rast Vabaduss\xc3\xb5da tegi ta ettepanekuid Vabaduss\xc3\xb5ja m\xc3\xa4lestussammaste p\xc3\xbcstitamiseks. Need pidid olema ratsamonumendid (muidu ei oleks prantsuse turistid aru saanud, et tegu on s\xc3\xb5jakangelaste, mitte alpinistidega) spetsiaalsel alusel ("Eluk\xc3\xb5rgustikul"). Argument ratsamonumendi kasuks oli ka eestlaste v\xc3\xa4idetav hobusekultus, millest m\xc3\xb5jutatuks pidas Lesta muuhulgas Brandenburgi v\xc3\xa4ravat. Vabaduss\xc3\xb5ja m\xc3\xa4lestussammas Tallinnas pidi kujutama Assamalla ratsanikku, kes on \xc3\xbchtlasi V\xc3\xb5nnu all tundmatu ratsas\xc3\xb5durina uuestiellunud Kalevipoeg ja on just Eluk\xc3\xb5rgustiku j\xc3\xa4rsult k\xc3\xbcljelt alla virutanud raudr\xc3\xbc\xc3\xbctli (viimane pidi olema kujutatud lendamishoos)._NEWLINE_Rudolf Lesta suri Sevurallagi vangilaagris Venemaal.'